**Projekt PERCH - PartnERship to Contrast HPV**

1. **Splošno o projektu PERCH**

**Evropski projekt PERCH** se je začel 1. novembra 2022. V novem evropskem partnerstvu za povečanje precepljenosti proti HPV v Evropi sodeluje skupno 34 partnerskih organizacij iz 18 evropskih držav. Glavni koordinator projekta je Italija, Onkološki inštitut Ljubljana pa pri tem projektu sodeluje z Nacionalnim inštitutom za javno zdravje. Projekt skupnega ukrepanja (JA) poteka pod okriljem Evropske komisije. Projekt traja 30 mesecev, do 30. aprila 2025.

**Namen in cilji**

Splošni cilj projekta PERCH je prispevati k izvajanju novega Evropskega načrta za boj proti raku in podpreti prizadevanja držav članic za razširitev rutinskega cepljenja proti HPV, da bi v prihodnjih desetletjih odpravili raka materničnega vratu in zmanjšali število drugih rakov, ki jih HPV okužbe povzročajo. Glavni namen projekta je zlasti pripraviti države članice, da začnejo ali ponovno oživijo kampanje za cepljenje proti HPV. Z izmenjavo znanja in izkušenj bo projekt izboljšal zmogljivosti držav članic za načrtovanje in izvajanje kampanj cepljenja proti HPV, izboljšal bo sistem podatkov in spremljanja cepljenja proti HPV ter presejalnih testov HPV, izboljšal bo znanje in ozaveščenost o boleznih, povezanih s HPV, in njihovem preprečevanju v posebnih ciljnih skupinah (mladostnice in mladostniki) ter izboljšal znanje in sposobnosti zdravstvenih delavcev pri komunikaciji o cepljenju proti HPV.

**Opis delovnih paketov (angl. working pakage – WP)**

Delo v projektu PERCH je razdeljeno v sedem delovnih paketov. Prvi delovni paket (WP1) »Upravljanje in koordinacija« vodi Italija, njihova naloga pa je zagotoviti usklajeno vodenje in upravljanje projekta. Drugi delovni paket (WP2) »Komunikacija in diseminacija« vodi Slovenija, s ciljem zagotoviti usklajeno komuniciranje v vseh fazah projekta in uspešno širjenje informacij o delu in doseženih rezultatih. Tretji delovni paket (WP3) »Evalvacija projekta« vodi Španija, njihova naloga pa je spremljanje dela in vrednotenje napredka, da projekt doseže zastavljene cilje. Četrti delovni paket (WP4) »Zagotavljanje trajnostnih in integriranih rešitev« vodi Belgija, cilj pa je oblikovati pogoje, ki jih je treba izpolniti, da se doseže ali ohrani visoka raven precepljenosti proti HPV. Peti delovni paket (WP5) »Spremljanje rezultatov cepljenja proti HPV« vodi Belgija skupaj s Španijo. Njihova naloga je, da analizirajo in predstavijo trenutno spremljanje cepljenja proti HPV ter da predlagajo sistem za izboljšanje spremljanja in zbiranja podatkov o precepljenosti ter učinkov cepljenja proti HPV. Šesti delovni paket (WP6) »Izboljšanje znanja in ozaveščenosti za povečanje uporabe cepiva v ciljnih skupnostih« vodi Italija skupaj z Grčijo. Njihov cilj je podpreti države članice, da povečajo znanje in ozaveščenost o boleznih, povezanih s HPV, in njihovem preprečevanju pri mladostnikih. Sedmi delovni paket (WP7) »Usposabljanje in podpora pri komuniciranju o cepivu za zdravstvene delavce« vodi Nemčija. Njihova naloga je, da zagotovijo podporo zdravstvenim delavcem pri usposabljanju za ustrezno komunikacijo z najstniki in njihovimi starši o cepivih proti HPV, da bi spodbudili cepljenje proti HPV.

**Vloga Onkološkega inštituta Ljubljana**

Onkološki inštitut Ljubljana sodeluje v vseh sedmih delovnih paketih, ključni cilji drugega delovnega paketa, ki ga vodi, pa so: 1. identificirati interesne skupine (deležnike) na področju cepljenja proti HPV na evropski, nacionalni in lokalni ravni; 2. obveščati ustrezne ciljne javnosti o ciljih, napredku in rezultatih projekta; 3. poskrbeti za izmenjavo mednarodnih in nacionalnih dokazov, najboljših praks in orodij na področju cepljenja proti HPV med člani konzorcija in širše; iz izkušenih v manj izkušene države/regije; 4. podpirati trajnostno povezovanje mednarodne skupnosti zainteresiranih strani za cepljenje proti HPV.

Onkološki inštitut Ljubljana bo pripravil podrobno strategijo komuniciranja za povečanje precepljenosti proti HPV na evropski ravni in usmerjal pripravo nacionalnih komunikacijskih strategij. Aktivnosti partnerstva morajo doseči vse ciljne skupine, tako mladostnike in mladostnice in njihove starše, kot strokovne sodelavce v zdravstvu in šolah in številne druge in to v vseh tistih evropskih državah, kjer je precepljenost proti HPV premajhna in zato ne dopušča odprave raka materničnega vratu in drugih s HPV povezanih rakov.

Spletna stran projekta: <https://www.iss.it/en/perch>

@projectPERCH